  Виталий Пронин Удмуртилэн Тӧроезлэсь ужзэ быдэсъясь Александр Бречалов вераськон   ӝутӥз нюлэсъёсты утён, сое валаса кутон пумысен. Паськытатэм кенешонэ пыриськизы Правительствоысь адямиос, муниципал кылдытэтъёслэн йыръёссы, пӧйшуран хозяйствоосын ужасьёс, «Калык фронтлэн» ёзчиосыз, вылӥ дышетскон заведениосысь инкуазез утёнэн вырись преподавательёс, студентъёс но мукетъёсыз. Кызьы вераз А. Бречалов, тамында калык юнме люкамын ӧй вал, угось нюлэсэз валаса кутонлы, пӧйшуран интыос кылдытонлы но соосты утёнлы сӥзем ужпумъёс ноку умой-умой ӧз ӝуткаськылэ.Правительстволэн Тӧроезлэн воштӥсезлэсь ужзэ быдэсъясь Рафис Касимов вакчияк тодматӥз элькунамы югдурен, шуиз:- Удмуртиын нимысьтыз утиськыса возисько 9,4 процентэз музъемъёс. Соос 127 интыын, ог 400 сюрс гектар вылын. Таос пӧлы ик пыртэмын кун заказникъёс. Сыӵе интыосын, пӧйшураны сяна, уг яра чорыганы но, жуг-жагез но куяны. Зэм, вазен  отысь тэлез кораны ӧз алылэ. Соин ик куд-ог сыӵе интыосты сётылӥзы нюлэсэн вырись предприятиослы арендае. Но элькун Правительстволэн постановлениеныз  табере отын кораськыны лэзьымтэ.Экологъёс пумит луэмзэс веразы кун заказникъёсысь нюлэсъёсты коранлы. Но шедизы сое умоен лыдъясьёс но, шуом, «Удмуртохоталэн» кивалтӥсез С. Зайцев шуиз: укыр ӵем пушъем нюлэс пӧйшуръёслы уг кельшы. Муниципал кылдытэтъёслэн йыръёссы, ужбергатӥсьёс озьы ик веразы: нюлэсъёсты коранлэсь ӧз луы ни ке, предприятиос ыштонъёс адӟозы, бюджетэ выт ӧжытгес люкаськоз, эшшо ужтэк кыльыны быгатозы та удысын ужасьёс но. Со сяна, вань гуртъёсы газ вуымтэ на бере, гуртоослы кытысь ке но толлы пу дасяно.Александр Бречалов алӥз: нюлэс кораны лэземын луиз ке но, ужбергатӥсьёс отын вань куронъёсты быдэсъяно луозы: бервылзэс утялтоно, выль писпуос мерттон сярысь сюлмаськоно...- Та ужпумъя одӥг пол гинэ ум пумиськылэ ай, - йылпумъяса вераз со. - Али ик кылдытоно ужась группа, соин ачим кивалто. Кенешом, кыӵе ужрадъёс азьло ик кутоно, бизнес но медаз дугды, инкуазез но медам изъянтэ шуыса.  